Colin Powell o Darfuru (10/8/04) - 2004-08-10
"Sudanskoj vladi trebamo dati vremena da reagira, ali ti ljudi u Darfuru nemaju mnogo vremena, prije nego što smrt i glad odnesu desetk
Vijeće sigurnosti Ujedinjenih naroda glasalo je s 13 glasova "za", bez ijednog glasa "protiv" i s dva suzdržana glasa za rezoluciju u kojoj se predviđaju mjere koje uključuju sankcije protiv Sudana, ukoliko sudanska vlada ne poduzme korake protiv paravojnih snaga Janjaweeda u području Darfura. Arapske paravojne snage, koje uživaju podršku sudanske vlade, ubile su tisuće ljudi. Deseci tisuća umrli su od gladi i bolesti. Više od milijun ljudi je protjerano iz njihovih domova u napadima Janjaweeda, koji masakriraju, siluju i uništavaju stotine sela. Stotinama tisuća raseljenih osoba i izbjeglica sada prijete smrt od gladi i bolesti. U Darfuru treba ponovno uspostaviti zadovoljavajuću sigurnosnu situaciju kako bi se mogli iskopati bunari i dopremiti lijekovi, koji će olakšati patnje stanovnika tog područja. Američki državni tajnik Colin Powell izjavio je da je situacija u Darfuru posve tragična. "Sudanskoj vladi trebamo dati vremena da reagira, ali ti ljudi u Darfuru nemaju mnogo vremena, prije nego što smrt i glad odnesu desetke tisuća života. Stoga se međunarodna zajednica ujedinila u pritisku na sudansku vladu, od koje se traži da humanitarnim djelatnicima omogući nesmetani pristup u Darfur i da učini sve što može kako bi zaustavila Janjaweede i donijela sigurnost i stabilnost u regiju, kako bi se ljudi mogli vratiti svojim kućama". Prema riječima gospodina Powella, sada se nameće pitanje kako izvršiti pritisak na sudansku vladu da bi učinila ono što treba učiniti. "Očekujemo od sudanske vlade da upotrijebi utjecaj, koji znamo da ima nad Janjaweedima, kako bi ih dovela pod kontrolu. Ne želimo da se počnu organizirati trajni izbjeglički logori i da se ljudi više ne mogu vratiti svojim domovima i selima, ili još gore, da ne smiju izići iz logora u strahu da će ih netko ubiti, silovati ili pogubiti". Gospodin Powell je dodao: "Na sudansku vladu treba vršiti pritisak kako bi humanitarnim djelatnicima omogućila pristup Darfuru i kako bi se sigurnosna situacija u toj pokrajini poboljšala."